Wilhelm Souchon

Wilhelm Anton SouchonWilhelm Anton Souchon  Bibliothek für Hugenottengeschichte. Viitattu 8.6.2024. (2. kesäkuuta 1864 Leipzig, Saksi – 13. tammikuuta 1946 Bremen)Wilhelm Souchon  Britannica Kids. Viitattu 8.6.2024. oli saksalainen amiraali, joka palveli ensimmäisessä maailmansodassa. Hänellä oli keskeinen rooli Osmanien valtakunnan liittymisessä sotaan keskusvaltojen puolelle syksyllä 1914 ja hän komensi vuosina 1914–1917 Osmanien laivastoa Mustallamerellä.

Elämä ja ura
Souchonin suku oli alkuperältään hugenotteja.Hugenottenporträts N-Z  Bibliothek für Hugenottengeschichte. Viitattu 8.6.2024. Souchon liittyi Saksan keisarikunnan laivastoon vuonna 1881.

Kontra-amiraali Souchon komensi lokakuusta 1913 alkaen Saksan Välimeren-laivuetta, johon kuului kaksi alusta, taisteluristeilijä Goeben ja kevyt risteilijä Breslau. Maailmansodan puhjettua hän aloitti merisodan Välimerellä, sillä saatuaan merivoimien esikunnalta määräyksen viedä laivansa Konstantinopoliin hän määräsi ne ensin tulittamaan Philippevillen ja Bônen satamia Ranskan Algeriassa 4. elokuuta, päivää sen jälkeen kun Saksa oli julistanut sodan Ranskalle. Souchon onnistui iskun jälkeen pelastamaan laivansa Konstantinopoliin, sillä Ranskan laivasto keskittyi Välimerellä joukkojen kuljetukseen Afrikasta emämaahan, kun taas lähistöllä olleet brittilaivaston alukset aloittivat tuloksettoman takaa-ajon vasta Englannin julistettua seuraavana yönä sodan Saksalle. Toinenkin brittiläinen laivasto-osasto päästi Souchonin alukset livahtamaan ohitseen peläten niiden ylivoimaa.Benjamin Miertzschke: Goeben, SMS and Breslau, SMS  1914-1918-online. International Encyclopedia of the First World War. Viitattu 8.6.2024.Paul G. Halpern: Mediterranean Theater, Naval Operations  1914-1918-online. International Encyclopedia of the First World War. Viitattu 8.6.2024.

Koska Osmanien valtakunta oli vielä virallisesti puolueeton, Konstantinopolissa Goeben ja Breslau myytiin nimellisesti turkkilaisille, nimettiin Yavuziksi ja Midilliksi ja liitettiin Osmanien laivastoon, jonka komentajaksi Souchon nimitettiin. Hän oli Turkin meriministerin Djemal paššan alainen, mutta Saksan sodanjohto toivoi hänen ajavan ensisijaisesti kotimaansa sotilaallisia intressejä.Wilhelm Souchon  Firstworldwar.com. Viitattu 4.2.2014. Souchonin komentama turkkilainen laivasto, johon kuuluivat myös hänen omat risteilijänsä, lähetettiin 29. lokakuuta 1914 tulittamaan Venäjälle kuuluneita Odessan, Sevastopolin ja Novorossijskin satamia Mustallamerellä, mikä merkitsi Osmanien valtakunnan liittymistä sotaan.

Souchon ei mielestään saanut turkkilaisilta tarpeeksi tukea venäläisten alusten hallitsemalla Mustallamerellä. Hän palasi lopulta syyskuussa 1917 Saksaan, jossa hänet nimitettiin avomerilaivaston 4. taistelueskaaderin komentajaksi. Seuraavana vuonna hänet ylennettiin amiraaliksi. Souchon oli Kielin laivastotukikohdan komentajana loka–marraskuussa 1918, kun Kielin matruusikapina puhkesi. Tilanteen muututtua hallitsemattomaksi hän yritti neuvotella kapinallisten matruusien kanssa, mutta kapina laajeni pian vallankumoukseksi, joka kaatoi koko keisarikunnan.Mark Jones: Kiel Mutiny  1914-1918-online. International Encyclopedia of the First World War. Viitattu 8.6.2024. Souchon vetäytyi palveluksesta vuonna 1919.

Souchon sai Pour le Mérite -kunniamerkin. Rosa Luxemburgin murhaajana tunnettu Hermann Souchon oli Wilhelm Souchonin veljenpoika.Sebastian Unbehauen: Rosa Luxemburgs Mörder lebte in Crailsheim  Südwest Presse 15.1.2019. Viitattu 10.6.2024. 

Lähteet

Aiheesta muualla

Luokka:Saksan keisarikunnan laivaston amiraalit
Luokka:Saksalaiset ensimmäisen maailmansodan sotilaat
Luokka:Vuonna 1864 syntyneet
Luokka:Vuonna 1946 kuolleet